b"\n_START_ARTICLE_\nKaljario judikatas\n_START_PARAGRAPH_\nKaljario judikatas (it. Giudicato di Cagliari)\xc2\xa0\xe2\x80\x93 vienas i\xc5\xa1 keturi\xc5\xb3 (pietinis) Sardinijos judikat\xc5\xb3 viduram\xc5\xbeiais. Jo teritorija buvo pietin\xc4\x97 ir pietrytin\xc4\x97 Sardinija. Judikat\xc4\x85 sudar\xc4\x97 trylika kuratorij\xc5\xb3. \xc4\xae \xc5\xa1iaur\xc4\x99 ir \xc4\xaf vakarus nuo Kaljario judikato buvo Arbor\xc4\x97jos judikatas, \xc5\xa1iaur\xc4\x97je\xc2\xa0\xe2\x80\x93 Logudoro ir Galuros judikatai. Laikais, kai saloje d\xc4\x97l \xc4\xaftakos var\xc5\xbe\xc4\x97si Pizos ir Genujos respublikos, Kaljario judikatas buvo Pizos stovykloje._NEWLINE_Kaljario judikatas apima didel\xc4\x99 dal\xc4\xaf Kampidano (Campidano) lygumos, i\xc5\xa1kasenomis turting\xc4\x85 Sulkio (Sulcis) region\xc4\x85 ir kalnuot\xc4\x85 Ogliastr\xc4\x85._NEWLINE_Kaljaris istori\xc5\xa1kai buvo vienas svarbiausi\xc5\xb3 Sardinijos miest\xc5\xb3, jis iki \xc5\xa1iol yra did\xc5\xbeiausias salos miestas. Valdant vandalams ir bizantie\xc4\x8diams Kaljaris buvo provincijos sostin\xc4\x97. V\xc4\x97liau, X a., Kaljario miestas tapo vienvard\xc4\x97s valstyb\xc4\x97s (Kaljario judikato) sostine._NEWLINE_Savo istorijos prad\xc5\xbeioje Kaljario judikatas aneksavo Agugliastros judikat\xc4\x85, kuris buvo rytin\xc4\x97je Sardinijos pakrant\xc4\x97je. \xc5\xa0is prijungimas labai padidino Kaljario judikato plot\xc4\x85._NEWLINE_Kaljario regionas d\xc4\x97l savo artumo su Sicilija ilg\xc4\x85 laiko buvo placdarmas i\xc5\xa1silaipinantiems u\xc5\xbekariautojams arba paskutinis punktas besitraukiantiems. Anks\xc4\x8diau Kaljaris buvo svarbiausias vandal\xc5\xb3 miestas ir paskutin\xc4\x97 sarac\xc4\x97n\xc5\xb3 tvirtov\xc4\x97, kurioje jie ilgiausiai i\xc5\xa1silaik\xc4\x97, kol XI a. prad\xc5\xbeioje juos visi\xc5\xa1kai i\xc5\xa1stum\xc4\x97 Pizos respublika. Piza pirmiausia u\xc5\xbe\xc4\x97m\xc4\x97 Sulkio region\xc4\x85 pietry\xc4\x8diuose, paskui u\xc5\xbe\xc4\x97m\xc4\x97 pat\xc4\xaf Kaljar\xc4\xaf ir j\xc4\xaf atstat\xc4\x97. Pizos respublika buvo labai suinteresuota Sardinija, kadangi tai buvo puiki baz\xc4\x97, i\xc5\xa1 kurios buvo lengva kontroliuoti prekybinius mar\xc5\xa1rutus tarp Italijos ir \xc5\xa0iaur\xc4\x97s Afrikos._NEWLINE_Pirmasis istorikams \xc5\xbeinomas judikas buvo Torkitorijus I (Torchitorio I). Jo gimimo vardas buvo Orzoccorre, o Torkitorijus buvo dinastinis vardas. Tuo metu Kaljario judikate vald\xc5\xbei\xc4\x85 pakaitomis tur\xc4\x97davo du klanai\xc2\xa0\xe2\x80\x93 Torchitorio de Ugunale ir Salusio de Lacon. Torchitorijus buvo judikas, kai pertvarkant katalikyb\xc4\x99 Grigaliaus reformomis Sardinijoje pasirod\xc4\x97 katalik\xc5\xb3 vienuoli\xc5\xb3 ordinai. Kaljaris, kaip ir kiti judikatai, pripa\xc5\xbeino popie\xc5\xbeiaus ir Pizos vyresnum\xc4\x85. Torkitorijus globojo Monte Kasino (Monte Cassino) vienuolius, kurie vyko \xc4\xaf sal\xc4\x85 su ekonomin\xc4\x97mis, technologin\xc4\x97mis ir religin\xc4\x97mis reformomis. Po Torkitorijaus I \xc4\xaf sost\xc4\x85 1089\xc2\xa0m. \xc4\xaf\xc5\xbeeng\xc4\x97 jo s\xc5\xabnus Konstantinas I, tur\xc4\x97j\xc4\x99s titul\xc4\x85 rex et iudex Caralitanus 'Kaljario karalius ir teis\xc4\x97jas'._NEWLINE_Viena i\xc5\xa1 t\xc5\xb3 laik\xc5\xb3 judik\xc5\xb3 tradicij\xc5\xb3 buvo patvirtinti vien\xc4\x85 i\xc5\xa1 pirmtako \xc4\xafsak\xc5\xb3, da\xc5\xbeniausiai \xc5\xbeem\xc4\x97s ar privilegij\xc5\xb3 dovanojimo \xc4\xafsak\xc4\x85. Konstantinas II globojo vienuolynus, \xc4\xafkurtus vienuoli\xc5\xb3 i\xc5\xa1 \xc5\xa1v. Viktoro abatijos Marselyje (Abbaye Saint-Victor de Marseille). Ta\xc4\x8diau prasid\xc4\x97jo konfliktai tarp Provanso kilm\xc4\x97s vienuolyn\xc5\xb3 ir Pizos arkivyskupijos \xc4\xaftakos. V\xc4\x97liau Kaljario judikas Konstantinas II, kartu su Toreso judiku Gonarijumi II (Gonario II) ir Galuros judiku Komita I (Comita I), prisiek\xc4\x97 b\xc5\xabsi\xc4\x85 i\xc5\xa1tikimi Pizos arkivyskupijai. Tai rod\xc4\x97, kad Kaljario judikatas orientavosi \xc4\xaf naujai reformuojam\xc4\x85 katalikyb\xc4\x99, nors tuo metu jis buvo pusiau nepriklausomas._NEWLINE_Po Konstantino II vald\xc4\x97 jo dukra su vyru Petru (Pjetro). Jai mirus Piza band\xc4\x97 ji pa\xc5\xa1alinti i\xc5\xa1 sosto ir pasiunt\xc4\x97 Masos (Massa) markgraf\xc4\x85 Obert\xc4\x85, kad \xc5\xa1is u\xc5\xbekariaut\xc5\xb3 judikat\xc4\x85. Sp\xc4\x97jama, kad Obertas pats tapo judiku, o jam mirus Pizos respublika judiku padar\xc4\x97 jo s\xc5\xabn\xc5\xb3 Vilhelm\xc4\x85 I._NEWLINE__NEWLINE_Vilhelmo I valdymo metu (1188\xe2\x80\x931214) Kaljario judikatas nuolat kariavo su Arbor\xc4\x97jos, Galuros ir Logudoro judikatais. Vilhelmo I paliepimu buvo suimtas ir \xc4\xafkalintas Arbor\xc4\x97jos judikas Petras I (Pjetro), ir Vilhelmas I pastarojo vardu vald\xc4\x97 Arbor\xc4\x97jos judikat\xc4\x85. Jis band\xc4\x97 nukariauti Galuros judikat\xc4\x85, bet j\xc4\xaf atr\xc4\x97m\xc4\x97 Lambertas Viskontis (Lamberto Visconti). Giljomas I gerai sutar\xc4\x97 su Pizos respublika, bet mirdamas paliko tik dukteris. Jo \xc4\xafp\xc4\x97din\xc4\x97 Benedeta (Benedetta) i\xc5\xa1tek\xc4\x97jo u\xc5\xbe Arbor\xc4\x97jos judiko Barisono III (Baris\xc3\xb3 II d\xe2\x80\x99Arborea), taip du judikatai susjung\xc4\x97. 1217\xc2\xa0m. mirus Barisonui II jiedu v\xc4\x97l atsiskyr\xc4\x97. Kaljario judikatas l\xc4\x97tai iro, kol \xc4\xafvairios partijos kovojo d\xc4\x97l Benedetos. Pizos dominavimas sustipr\xc4\x97jo kaip niekada._NEWLINE_1256\xc2\xa0m. judikas Jonas (Chiano) paband\xc4\x97 atsikratyti priklausomyb\xc4\x97s nuo Pizos, ir tapo Genujos respublikos s\xc4\x85jungininku, bet j\xc4\xaf nu\xc5\xbeud\xc4\x97 Pizos agentai. Po Jono sost\xc4\x85 per\xc4\x97m\xc4\x97 jo s\xc5\xabnus, bet 1258\xc2\xa0m. Piza padalino Kaljario judikat\xc4\x85, ir \xc5\xa1io istorija pasibaig\xc4\x97."